ΚΟΙΝΗ ΘΕΣΗ

της 10ης Μαΐου 1999

που υιοθετήθηκε από το Συμβούλιο βάσει του άρθρου 15 της συνθήκης για την Ευρωπαϊκή Ένωση σχετικά με πρόσθετα περιοριστικά μέτρα κατά της Ομοσπονδιακής Δημοκρατίας της Γιουγκοσλαβίας (ΟΔΓ)

(1999/318/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας:

(1) ότι, στις 8 Απριλίου 1999, το Συμβούλιο συνεπέρανε ότι οι ακραίες και εγκληματικά ανεύθυνες πολιτικές και οι επανειλημμένες παραβιάσεις των αποφάσεων του Συμβουλίου Ασφαλείας των Ηνωμένων Εθνών από την Ομοσπονδιακή Δημοκρατία της Γιουγκοσλαβίας (ΟΔΓ) κατέστησαν αναγκαία και δικαιολογημένη τη χρήση των αυστηρότερων δυνατών μέτρων, συμπεριλαμβανομένης της στρατιωτικής δράσης·

(2) ότι, στις 26 Απριλίου, το Συμβούλιο εξέφρασε την ισχυρή και συνεχή του υποστήριξη για την άσκηση της μεγαλύτερης δυνατής πίεσης στις αρχές της ΟΔΓ για την αποδοχή των πέντε όρων της διεθνούς κοινότητας·

(3) ότι το Συμβούλιο συμφώνησε να εφαρμόσει απαγόρευση της πώλησης και προμήθειας πετρελαίου και πετρελαϊκών προϊόντων από τις 30 Απριλίου και μετά, και να επεκτείνει το καθεστώς κυρώσεων της ΕΕ· επεκτείνοντας τις απαγορεύσεις ταξιδιού· διευρύνοντας τη δέσμευση των κεφαλαίων· απαγορεύοντας την παροχή ιδιωτικής χρηματοδότησης για τις εξαγωγές πέραν του ισχύοντος μορατόριουμ για τις εξαγωγικές πιστώσεις με κρατική χρηματοδότηση· επεκτείνοντας την απαγόρευση νέων επενδύσεων· διευρύνοντας το πεδίο της απαγόρευσης εξαγωγών εξοπλισμού για εσωτερικές καταπιεστικές ενέργειες και την επέκτασή του ώστε να καλύπτει αγαθά, υπηρεσίες, τεχνολογία και εξοπλισμό για την αποκατάσταση και την επισκευή των υλικών ζημιών λόγω των αεροπορικών βομβαρδισμών· αποθαρρύνοντας τη συμμετοχή της ΟΔΓ σε διεθνείς αθλητικές εκδηλώσεις· απαγορεύοντας όλες τις πτήσεις μεταξύ της ΟΔΓ και της Ευρωπαϊκής Κοινότητας·

(4) ότι η Ένωση θα εξετάσει κάθε δυνατότητα να βοηθήσει το Μαυροβούνιο να ανταπεξέλθει στο βάρος που του επιβάλλει η σύγκρουση στο Κοσσυφοπέδιο·

(5) ότι η Ευρωπαϊκή Ένωση κρίνει πως η ευθυγράμμιση των συνδεδεμένων χωρών της Ανατολικής και Κεντρικής Ευρώπης και της Κύπρου, καθώς και των χωρών της ΕΖΕΣ, είναι σημαντική για τη μεγιστοποίηση του αντικτύπου της παρούσας κοινής θέσης·

(6) ότι απαιτείται κοινοτική δράση για την εφαρμογή ορισμένων από τα παρακάτω μέτρα,

ΥΙΟΘΕΤΗΣΕ ΤΗΝ ΑΚΟΛΟΥΘΗ ΚΟΙΝΗ ΘΕΣΗ:

Άρθρο 1

1. Δεν χορηγούνται θεωρήσεις στον Πρόεδρο Milosevic, την οικογένειά του, όλους τους υπουργούς και ανώτερους αξιωματούχους των κυβερνήσεων της ΟΔΓ και της Σερβίας, και στα πρόσωπα τα οποία πρόσκεινται στο καθεστώς και των οποίων οι δραστηριότητες υποστηρίζουν τον Πρόεδρο Milosevic.

2. Οι απαγορεύσεις χορήγησης θεωρήσεων που θεσπίζονται με τις κοινές θέσεις 98/240/ΚΕΠΠΑ(1) και 98/725/ΚΕΠΠΑ(2) επιβεβαιώνονται.

3. Τα πρόσωπα που αναφέρονται στην εκτελεστική απόφαση του Συμβουλίου έχει διαπιστωθεί ότι εμπίπτουν στο πεδίο εφαρμογής των απαγορεύσεων των παραγράφων 1 και 2 και θα αναφερθούν για μη εισδοχή στα εδάφη των κρατών μελών. Για την τυχόν ενημέρωση του καταλόγου, απαιτείται εκτελεστική απόφαση του Συμβουλίου.

4. Σε εξαιρετικές περιπτώσεις, είναι δυνατόν να γίνονται εξαιρέσεις, εάν αυτό προάγει ζωτικούς στόχους της Ένωσης και συμβάλλει στην επίτευξη πολιτικής διευθέτησης.

Άρθρο 2

Το πεδίο εφαρμογής της δέσμευσης των κεφαλαίων που διατηρούνται στο εξωτερικό από τις κυβερνήσεις της ΟΔΓ και της Σερβίας θα διευρυνθεί και θα καλύπτει άτομα που συνδέονται με τον Πρόεδρο Milosevic και επιχειρήσεις που ελέγχονται από τις κυβερνήσεις της ΟΔΓ και της Σερβίας ή ενεργούν εξ ονόματός τους.

Άρθρο 3

Απαγορεύεται η παροχή ιδιωτικής χρηματοδότησης εξαγωγών προς την κυβέρνηση της ΟΔΓ, την κυβέρνηση της Δημοκρατίας της Σερβίας, κάθε εταιρεία, θεσμικό όργανο, επιχείρηση ή φορέα που ανήκει στις κυβερνήσεις αυτές ή ελέγχεται από αυτές, ή προς οποιοδήποτε πρόσωπο ενεργεί εξ ονόματος ή προς όφελός τους.

Άρθρο 4

Απαγορεύονται όλες οι εμπορικές ή ιδιωτικές πτήσεις μεταξύ της ΟΔΓ και της Ευρωπαϊκής Κοινότητας.

Άρθρο 5

Απαγορεύονται οι εξαγωγές, στην ΟΔΓ, αγαθών, υπηρεσιών, τεχνολογίας ή εξοπλισμού κατάλληλων για την αποκατάσταση και την επισκευή των ζημιών που προκαλούν οι αεροπορικοί βομβαρδισμοί σε ακίνητα, υποδομή ή εξοπλισμό που επιτρέπουν στην κυβέρνηση της ΟΔΓ να ασκεί την πολιτική της εσωτερικής καταπίεσης.

Άρθρο 6

Η Προεδρία θα ζητήσει από τις συνδεδεμένες χώρες της Ανατολικής και Κεντρικής Ευρώπης και την Κύπρο, καθώς και από τις χώρες της ΕΖΕΣ, να ευθυγραμμιστούν με την παρούσα κοινή θέση, προκειμένου να μεγιστοποιηθεί ο αντίκτυπος των παραπάνω μέτρων.

Άρθρο 7

Η παρούσα κοινή θέση τελεί υπό διαρκή επανεξέταση.

Άρθρο 8

Η παρούσα κοινή θέση αρχίζει να ισχύει την ημέρα της υιοθέτησής της.

Άρθρο 9

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 10 Μαΐου 1999.

Για το Συμβούλιο

Ο Πρόεδρος

H. EICHEL

(1) ΕΕ L 95 της 27.3.1998, σ. 1.

(2) ΕΕ L 345 της 19.12.1998, σ. 1.